El Mercat de Carcaixent estrena el «GastroMercat» un nou punt d’encontre i dinamització
03 de Abril de 2019

Carcaixent

Este dissabte tindrà lloc la primera de les sessions del taller de cuina gratuïts per parelles «A quatre mans, dos grans i dos xicotetes» organitzats per l’Associació de Comerciants del Mercat de Carcaixent. Es tracta d’una de les iniciatives que estrenarà el «GastroMercat», un nou espai de dinamització obert a la ciutadania dins del mercat municipal amb l’objectiu de propiciar la realització d'activitats, tallers i degustacions dins de les instal·lacions.

L’Ajuntament de Carcaixent, en col·laboració amb l’Associació de Comerciants, està treballant per a obtenir el reconeixement com a mercat excel·lent al llarg del 2019, distinció impulsada per la Conselleria d'Economia Sostenible, des de la Direcció General de Comerç i Consum. Esta distinció busca ser un al·licient per a reconvertir infraestructures que són considerades com a concentradors del xicotet comerç en dinamitzadors econòmics i socials a la localitat on s’ubiquen.

Tant el consistori com l’Associació de Comerciants s’han marcat com a objectiu la recuperació per part de societat d'espais “vius” dins del Mercat Municipal que puguen servir a la resta del teixit empresarial, associacions,  entitats i ciutadania en general, per a poder fer, plantejar o gaudir d'activitats. Per a això, a més del «GastroMercat» s'han creat nous espais com una zona de jocs infantils, una Sala de Lactància o un punt de trobada de lectura. També s’ha implantat una nova imatge de marca del Mercat Municipal de Carcaixent que ha unificat totes les parades i senyalització.

L’alcalde de Carcaixent ha volgut agrair la implicació de l’Associació i el departament de Promoció Econòmica en treballar conjuntament per tal d’aconseguir la distinció de Mercat Excel·lent. «Des del primer moment vam ser conscients de la necessitat d'abordar certs canvis per a poder ser mereixedors d’esta distinció, per la qual cosa era necessari que totes les parts implicades entengueren que el camí a seguir havia de ser compartit per ambdues, com així ha sigut i com es pot comprovar passejant pel mercat», ha explicat.

Els tallers gastronòmics d’adults i menuts d’este cap de setmana encetaran el calendari d’una programació estable d’activitats que tindrà lloc els dissabtes de matí. D’esta manera, els segons dissabtes de mes estaran dedicats a iniciatives relacionades amb el Medi Ambient i la Sostenibilitat, el tercer dissabte estarà reservat per a propostes culturals, mentre que en l’últim hi haurà activitats relacionades amb l’aprenentatge de llengües per a xiquets i xiquetes.

Per a Paco Salom, alcalde de Carcaixent, el Mercat Municipal és molt més que un espai d’activitat econòmica. «Hem de concebre'l com un lloc on veïns i veïnes, i també visitants, coneguen la gran varietat de productes que allí es venen i com un espai viu i un punt per a poder trobar-se i compartir experiències», ha explicat. Per este motiu, anima tota la població a implicar-se en les activitats programades i a proposar-ne de noves «per donar-li vida a una entitat, el Mercat Municipal, que és patrimoni de totes i tots».